ลุ้นพร้อมเพย์ทันใช้เดือนต.ค.
สมาคมแบงก์เร่งทำงาน 24 ชม. หวังเชื่อมโยงระบบพร้อมเพย์ให้ใช้ได้ในเดือน ต.ค.นี้ &#8220;ปรีดี&#8221; รอคุยผู้ว่าแบงก์ชาติก่อนฟันธงเปิดใช้
6 ต.ค. 2559

สมาคมแบงก์เร่งทำงาน 24 ชม. หวังเชื่อมโยงระบบพร้อมเพย์ให้ใช้ได้ในเดือน ต.ค.นี้ “ปรีดี” รอคุยผู้ว่าแบงก์ชาติก่อนฟันธงเปิดใช้
นายปรีดี ดาวฉาย กรรมการผู้จัดการ ธนาคารกสิกรไทย ในฐานะประธานสมาคมธนาคารไทย เปิดเผยว่า ขณะนี้อยู่ระหว่างการติดตามความคืบหน้าการเชื่อมต่อในระบบพร้อมเพย์ เพื่อรองรับการโอนเงินระหว่างบุคคลกับบุคคล ซึ่งขณะนี้ยังไม่สมบูรณ์ คณะทำงานด้านไอทีของสมาคมกำลังทำงานอย่างหนัก และดำเนินการทดสอบระบบอยู่เป็นระยะ เพื่อให้ระบบมีเสถียรภาพจริงๆ ก่อนเปิดให้ประชาชนใช้บริการ
ทั้งนี้ ตามแผนพัฒนาระบบชำระเงินอิเล็กทรอนิกส์ (เนชั่นแนล อี-เพย์เมนต์) ของรัฐบาล กำหนดว่า ในเฟสแรก การโอนเงินระหว่างบุคคลผ่านระบบพร้อมเพย์จะเริ่มให้บริการอย่างเป็นทางการภายในเดือน ต.ค. 2559 นั้น สมาคมพยายามจะเร่งให้ทันกำหนด แต่สิ่งสำคัญกว่า คือ ต้องมีความพร้อมทุกด้าน เพื่อสร้างความมั่นใจให้ลูกค้าและประชาชนที่มาใช้บริการระบบการเงิน
“เรากำลังทบทวนเป็นช่วงๆ ตอนนี้ทุกคนทำงานกัน 7 วัน คูณ 24 ชั่วโมง พยายามจะให้พร้อมเพย์เสร็จทันเปิดให้บริการตามกำหนด แต่ก็ระบุไม่ได้แน่ชัดว่าจะทันในเดือน ต.ค.นี้หรือไม่ ขณะนี้อยู่ระหว่างรอหารือร่วมกับธนาคารแห่งประเทศไทย (ธปท.) อีกครั้ง หลังจากที่นายวิรไท สันติประภพ ผู้ว่าการธนาคารแห่งประเทศไทย (ธปท.) กลับมาจากการประชุมไอเอ็มเอฟ” นายปรีดี กล่าว
นายปรีดี กล่าวว่า สมาคมธนาคารไทยและธนาคารพาณิชย์สมาชิกพร้อมให้ความร่วมมือกับ ธปท.ที่ออกประกาศให้ธนาคารเตรียมบัตรเอทีเอ็มและบัตรเดบิตแบบปกติให้เพียงพอกับความต้องการของลูกค้า โดยปัจจุบันบัตรเอทีเอ็มและบัตรเดบิตแบบธรรมดามีการผลิตออกสู่ระบบ 1.2 ล้านใบ/ปี สำหรับธนาคารกสิกรไทย หากลูกค้ามีความจำเป็นรอไม่ได้ ก็จะออกบัตรเดบิตแบบแพงให้ โดยคิดค่าธรรมเนียมแบบบัตรธรรมดา
อย่างไรก็ดี ปัญหาบัตรเอทีเอ็มและบัตรเดบิตรูปแบบเดิมที่ไม่เพียงพอ เป็นผลจากการเปลี่ยนบัตรเอทีเอ็มแบบแถบแม่เหล็กไปเป็นบัตรแบบชิปการ์ดทั้งระบบตั้งแต่วันที่ 16 พ.ค.ที่ผ่านมา ธนาคารจึงมีทางเลือกหลากหลายให้ผู้บริโภคในการถือบัตรเดบิต พร้อมสิทธิประโยชน์เพิ่มเติม แต่ยอมรับว่าลูกค้าต้องการบัตรที่มีค่าธรรมเนียมถูกมากกว่า จึงทำให้บัตรรูปแบบเดิมไม่เพียงพอในบางช่วง